**Când mă trezesc...**

*Flavius Laurian Duverna*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când mă trezesc...

Când mă trezesc în zori de zi

Isuse Doamne, fă-mă-n stare

Să-Ţi văd dragostea Ta mare,

Tot reflectând... spre-a auzi

Că-n viaţă totu-i, o chemare!

Să văd cum iarba legănândă

Se unduieşte... -n val de vânt

Spre dezvoltare luând avânt,

Şi-n adierea cea mai blândă

Uşor se pleacă spre pământ.

Şi să constat cum împreună

Mulţimi de specii toate cresc

Şi toate-s mândre şi-nfloresc,

Un amalgam, ce-şi încunună

Chemarea ce şi-o împlinesc.

Să văd cum florile-şi deschid,

Aşa cum ele-au fost menite

La vremuri şi sorţi împlinite,

A lor petale, tot mai splendid,

Şi tot mai scump împodobite.

Când mireasma-şi răspândesc

Şi-al lor balsam totu-nfăşoară

În spaţiul care le-nconjoară...

Să văd cum voia-Ţi împlinesc

Până-n amurgul lin de seară!

Şi-oricine-n suflet nu priveşte

Prin flori, culori de curcubeu

Influienţând,... viaţa-i mereu,

Cu mintea nici nu preţuieşte

Ce-i dragostea lui Dumnezeu!

Flavius Laurian Duverna